འདྲེ་སྐུལ་བྱེད་ཀྱི་ངན་སྔགས་བཟླས་པ་ལ་སོགས་པའི་ཆོ་ག་དེ་འདྲར་མི་མངོན་ཡང་།ངག་གི་དམོད་ཚིག་འབའ་ཞིག་གི་བྱེད་ནུས་ལ་བརྟེན་ནས་རྒྱལ་པོ་བཀྲོངས་པ་དང་ཆོས་ལུགས་བསྣུབས་པ་སོགས་སྐྱེ་འགྲོ་ལ་བྱུང་བའི་གནོད་པ་དང་སྡུག་བསྔལ་སྣ་ཚོགས་ཀྱི་འབྱུང་རྩ་དམོད་མོ་ལ་ཁུངས་གཏུགས་ཡོད་པ་དང་།འཇང་གླིང་གཡུལ་འགྱེདལས།ལྷ་ཡར་མཆོད་གནམ་ཐེལ་དཀར་པོ་མཁྱེན།།མར་མཆོད་ས་ཐེལ་ནག་པོ་མཁྱེན།།བར་མཆོད་བར་ཐེལ་ཁྲ་བོ་མཁྱེན།།དུས་དེ་རིང་ཉི་མའི་གདོང་གང་ལ།།དགྲ་མགོ་རྩྭ་མགོ་གཏུབ་གཏུབ་དང་།དགྲ་སྐེད་རྩྭ་སྐེད་གཅོད་པ་གཉིས།དགྲ་སྙིང་ས་ལ་བརྡབ་འདྲ་གསུམ།དེ་གསུམ་རང་གི་ལག་ཏུ་ཤོག།ཅེས་པ་དང་།གཞུ་སྟོད་ལྷ་ཆེན་ཚངས་པས་འཚོས།།གཞུ་སྨད་ཀླུ་ཆེན་གཙུག་ནས་འཚོས།།མདེལ་སྣེ་ཚ་ཚ་ཐུལ་ལེ་སོང་།།ལྟོང་ཁ་དུ་བ་ལྷབས་སེ་རྒྱུག།སྨྱུག་སྐེད་མེ་སྟག་ཁྲོམ་ཁྲོམ་སོང་།།ཕྱི་རུས་པའི་གསེས་མཁར་གཏོར་ལ་ཤོག།ནང་རྣམ་ཤེས་མར་མེ་སོད་ལ་ཤོག།དོན་སྣོད་ཧུབ་ཀྱིས་གྲོང་ལ་ཤོག།ཅེས་ཆེས་གདོད་མའི་དུས་ཀྱི་དགྲ་འདུལ་གཉེན་སྐྱོང་གི་བྱ་བའི་ནང་དམོད་མོའི་རིག་གནས་དར་ཆེ་བ་དང་དམོད་བོར་བ་རྒྱུག་ཆེ་བ་འདི་ལ་ཞིབ་ཏུ་གཞིག་ན།དམོད་མོའི་མཐུ་ནུས་ལ་དད་པའི་འདུ་ཤེས་ཡང་རང་བཞིན་གྱིས་ཤུགས་ནས་རྟོགས་ཐུབ།